open-index/open-wikipedia-markdown huggingface dataset:
Robbie van Leeuwen

**Robbie van Leeuwen** (De Haach, 29 oktober 1944) is in rêstend Nederlânske popmuzikant en komponist fan lietsjes. 

## Karriêre
Van Leeuwen syn karriêre begûn yn 1962 by The Atmospheres út De Haach. Dêrnei wie er gitarist yn The Ricochets, The Motions en Shocking Blue. Hy makke yntusken ek noch de ynstrumintale single *Let the circle be unbroken* ûnder de namme fan The six young riders. Dêrnei wie er aktyf yn de groep Galaxy Lin (as komponist/mandolinespiler) en it projekt Mistral. Ek wie er de skriuwer fan it nûmer *Love Buzz*, dat bekend waard nei't it troch Nirvana útbrocht waard op it album *[[Bleach (album fan Nirvana)|Bleach]]*. Yn 2013 waard him de Buma Lifetime Achievement Award takend. Van Leeuwen wenne tusken 1983 en 1996 yn Lúksemburch en wennet hjoed-de-dei yn Wassenaar. 

## Venus
Van Leeuwen waard wrâldferneamd as komponist/tekstskriwer fan de Shocking Blue-hit *[[Venus (single)|Venus]]*, de earste Nederlânske nûmer ien-hit yn Amearika. It die letter bliken dat it nûmer op de *The Banjo Song* fan The Big 3 (mei ûnder oare Mama Cass) basearre wie. Yn 1986 kaam *Venus* foar de twadde kear op nûmer ien yn Amearika, doe fertolke troch de Ingelske famkesgroep Bananarama. *Venus* kaam yn 2013 nochris yn de Nederlânske Top 40 yn in eigen bewurking fan Voice of Holland-meidogger Sandra van Nieuwland.

## Singles
### The Motions
*It's gone (1965)	
*Wasted words (1965)
*Everything (That's mine) / There's no place to hide (1966)
*Why don't you take it/ My love is growing (1966)
*Every step I take (1966)	
### Tee Set
*Early in the morning (1966)		
*Believe what I say (1966)	
### Shocking Blue
*Lucy's back in town (1968)
*Send me a postcard (1968)	
*Long and lonesome road	(1969)	
*Venus (1969)	
*Mighty Joe (1969)	
*Never marry a railroad man (1970)	
*Hello Darkness	(1970)
*Shocking you (1971)	
*Blossom Lady (1971)	
*Out of sight out of mind (1971)	
*Inkpot	(1972)	
*Rock in the sea (1972)	
*Eve and the apple (1972)	
*Oh Lord (1973)	
*Long hot summer (1974)	
*Jamie (1977)	
*Starship 109 (1978)	
*Neon city (1978)
Nasjonaal Holokaust Museum

It **Nasjonaal Holokaust Museum** is in Nederlânsk museum oer de Holokaust. It museum is festige yn de eardere kweekskoalle foar it Joadsk monumint de Hollandsche Schouwburg oer yn Amsterdam. It museum falt organisatoarysk ûnder it Joadsk Kultuereel Kertier. 

Under de Joadeferfolging yn de Twadde Wrâldoarloch waarden fia dit gebou, dat doe as ferbliuw foar Joadske bern dy't deportearre wurde soenen brûkt waard, mei help fan it ferset hûnderten bern nei feilige plakken brocht. 

De earste faze fan it museum waard yn 2016 iepene foar it publyk. Der binne tentoanstellingen en lytse presintaasjes op de begeane grûn fan it pân. It is it doel dat it hiele gebou foar museale doelen brûkt wurde sil.

## Renovaasje
Yn 2020 gie it museum ticht yn ferbân mei in ferbouwing. De yngeande renovaasje wie yn de jierren 2021 -2024. Dêrby waard it âlde skoalgebou opknapt ûnder lieding fan arsjitekteburo Winhov. Dy stjoerde oan op it sichtber meitsjen fan de skoalstruktuer (lokalen en gongen). In part fan it gebou krige in nije foargevel fan ljochte stiennen yn saneamd Braziliaansk mitselferbân.  

## Nasjonaal tankteken
Yn jannewaris 2024 waard foar it (fannijs) iepenjen fan it museum op 11 maart 2024 op it binnenplak it Nasjonaal tankmonumint ûntbleate. It is ûntwurpen troch Gabriel Lester, dy 't mei in steande ljedder rjochting in (iepen) fjouwerkant, de situaasje fan ûnderdûkers besocht út te byldzjen. De ljedder laat nei de iepen loft of frijheid. Foar Lester kaam sa in lang koestere winsk út; fan jongs ôf oan besocht er de benypt situaasje fan ûnderdûkers foar te stellen. Oars as it Monumint fan Joadske Erkentlikens fan Jobs Wertheim is it Nasjonaal tankmonumint rjochte op it Nederlânsk ferset yn de Twadde Wrâldoarloch. It slagge harren út dit gebou fan de Herfoarme Kweekskoalle en de tsjinoerlizzende Hollandse Schouwburg wei ferskate Joadske bern te rêden fan deportaasje en fergassing. Oerlibjenden fan de Holokaust en har neiteam wiene oanwêzich by de ûntbleating. Oan de gevel fan de âldbou is sûnt 1982 al de *Plaquette helpers* te sjen.
Nashvilleferklearring

De **Nashvilleferklearring** (Ingelsk: *Nashville Statement*) is in dokumint oer it otterdoksk, konservatyf kristlik leauwe, houlik en seksualiteit dat oarspronklik yn 2017 yn de Amerikaanske stêd Nashville is opsteld.

## Keppeling om utens
* Webstee fan de Nederlânske wurkgroep
* Tekst fan de Nederlânske ferzje fan de Nashvilleferklearring.
Benefisium

In **benefisium** (fan it Latynske *bene* = goed en *ficere* = dwaan) wie in as geunst oanbean amt yn de Midsiuwen. It waard yn it wrâldske en tsjerklike rjocht brûkt.

## Wrâldsk rjocht
Yn de ekonomy fan it Frankyske Ryk dêr't ruiljen ornaris as betelmiddel brûkt waard, waarden lienmannen beleanne troch harren grûn, en de frucht dêrfan te jaan. Dat waard ynearsten *benefisium* neamd en dêrmei koe de hear syn fazallen ûnder himsels ferbûn hâlde. Hja wiene ferplichte de hear te helpen mei striidkrêften yn strideraasjes. Sa ûntjoech him stadichoan it systeem fan it feodalisme. Fan de tsiende iuw ôf waard der mear sprutsen fan *[[feodum]]* en waard *benefisium* allinnich mar brûkt foar it tsjerklik amt.

## Tsjerklik rjocht
Foar de fyfde iuw waard der allinne sprutsen fan ien ynkommen fan in bisdom. Dêrnei waarden guon saken foar it libben yn lien oanbean oan geastliken. Dat woeks út ta in geastlik amt (*offisium*) mei dêroan it rjocht op it ynkommen út de *[[prebinde]]* ferbûn. It ynkommen kaam fan de opbringsten fan skinkingen, bygelyks fan grûn, fan leauwigen. Dat ynkommen waard opgarre troch op in fêst plak en op fêste tiden missen te hâlden oan in dêrfoar ornearre alter. Dat koe bygelyks in alter fan in skutterij of bruorskip wêze.
Antke van der Wal

**Antke van der Wal** is in fierljepster út Grijpskerk en lid fan ljepferiening It Heidenskip. 

Op 5 augustus 1995 sprong se in persoanlik rekôr fan 15 meter 30. Yn 2004 helle se as njoggenfâldich Frysk kampioene har 150-ste deipriis.

Yn 1906 waard se keazen ta fierljepster fan de lêste 50 jier.

## Keppeling om utens
* Profyl by Nederlandse Fierljepbond
Wim Brands

**Wim Brands** (Brummen, 29 maart 1959 – Amsterdam, 4 april 2016) wie in Nederlânsk dichter, sjoernalist en presintator. 

## Biografy
Brands waard berne en opbrocht yn Brummen. Yn 1978 wie Brands syn debút as dichter yn it *[[Hollands Maandblad]]* fan K.L. Poll; hy wie doe 19 jier. Syn wurk ferskynde yn literêre tydskriften en hy publisearre de dichtbondels *Inslag* (1985), *Koningen, de gehavende* (1990), *Zwemmen in de nacht* (1995), *In de metro* (1997), *De schoenen van de buurman* (1999), *Ruimtevaart* (2005), *Neem me mee, zei de hond* (2010) en *'s Middags zwem ik in de Noordzee* (2014). Op 26 jannewaris 2012 ferskynde by Compaan Utjouwers syn karlêzing *De vijftig beste gedichten van Wim Brands* en yn april 2017 de *Verzamelde gedichten*, bondels mei net-publisearre materiaal mei in neiwurd fan Thomas Verbogt.

Brands wurke foar de Nederlânske omrop VPRO fan 1987 ôf oan. Fan Wim Noordhoek learde er it fak en tegearre betochten se it radioprogramma *[[De Avonden (VPRO-radioprogramma)|De Avonden]]*, mar Brands wie it meast bekend as presintator fan it telefyzjeprogramma *[[Boeken (telefyzjeprogramma)|Boeken]]*. In programma mei in ferlykbere foarm ûnder syn lieding op Radio 1 wie *[[Brands met boeken]]*.

Brands wurke as sjoernalist foar it *[[Leidsch Dagblad]]* en *[[Vrij Nederland]]*. Fan 2010 ôf wie er ferbûn oan de *Schrijversvakschool Amsterdam* as dosint poëzy en foardracht en yn septimber 2012 fersoarge er, nei Marcel Möring en Pieter Steinz, foar boekhannel Donner yn Rotterdam it boekeprogramma *Brands in Donner*.

Brands wie foar it lêst as presintator fan *Boeken* te sjen op 20 maart 2016. Op 4 april 2016 die  Brands himsels te koart. Hy waard 57 jier.

## Keppelingen om utens
* Brands blogt, bloch fan twa moannen yn 2010 by Tirade
* [Wim Brands yn de [DBNL]]
* ''Een goede morgen met Wim Brands'' fan sneon 26 septimber 2015
Anna-Jet Leyenaar

**Anna-Jet Leyenaar** (Snits, 1 jannewaris 1992) is in fierljepster út Jutryp. 

Se is lid fan AV Horror út Snits en fan fierljepferiening Drylts. Se sprong op 6 augustus 2008 in nij Nederlânsk rekord by de froulju fan 15,70 meter. In jier letter ferbettere hja dat rekôr yn It Heidenskip mei 10 sm. en brocht it rekôr op 15,90 m. Se ferbettere har p.r. letter ta 16,28 m.
Arp Kruithof

**Arp Kruithof** (Heerlen 10 novimber 1919 - Meppel 22 desimber 1989) wie ferbûn oan de Folkshegeskoallen yn Bakkefean en Diependaal fan 1938-1948. Wenne yn Appelskea en wie sekretaris fan it Ynstitút foar Lân en Túnboukoöperaasje yn Alkmaar sûnt 1949 en publisearre ier it koöperaasjewêzen yn Nederlân.

As soan fan Oeriselske âlden hie er ûnderwizer wurde wollen, mar nei't er him yn 1938 opjûn hie foar de kursus "Verscheurd Europa" fan de Folkshegeskoalle Allardseach, helle direkteur Hendrik van der Wielen him oer om by de folkshegeskoalle it koöperaasjewurk foar syn rekken te nimmen. Yn de oarloch learde hy Frysk fan Ype Poortinga, dy't op itselde steed ûnderdûkt siet. Dêrnei brocht it koöperaasjewurk him lykwols om utens, yn Markelo, De Steeg en Heiloo. 

Nei't syn lêste wurkjouwer, it Ynstitút foar Lânboukoöperaasje yn Noard-Hollân, troch fúzje opdoekt waard, begûn er syn eigen pr-buro. Yn dy hoedanichheid krúste de direktrise fan de Fryske Kultuerried, Trude Faber-Hornstra, syn paad. Hja hie sjoen hoe't er it ôfskie fan Van der Wielen optúgd hie en frege him yn 1969 de produksje op him te nimmen fan it befrijingsspul 'Tusken goed en kwea' fan Freark Dam. Pyt fan der Zee hie de regy fan dat spektakel, dêr't ear as hûndert minsken oan meidiene en dat by de 25e betinking fan de befrijing op 15 april 1970 foar krapoan 5000 taskôgers opfierd waard yn de Fryslânhal. Kruithof waard hjir foargoed troch de Fryske kultuer oanrekke en ferwachte dat der grif wol 5000 Friezen abonnee wurde woene op syn blêd DIF ("Dit is Fryslân"), in orgaan dat as VVV-orgaan nei de lêste siken gappe. Kruithof seach reden foar refitalisaasje, de provinsje stuts der in slompe startjild yn en ûnder it haadredakteurskip fan Sytze Faber wurken hjiroan mei Hans Bakker, Hugo Kingmans, Bart den Oudsten, Keimpe Sikkema, Piter Terpstra en Arend J. Wynsma. De optimist Kruithof seach ek daliks oerlibbingskânsen foar it Fryske moanneblêd De Strikel, dat syn útjouwer Laverman kwytrekke wie dat oan DIF taheakke wurde koe. It projekt mislearre yn augustus 1972 nei it ferskinen fan it achtste nûmer.
Sonderlant

**Sonderlant** wie in stimdragende sate ûnder Lytsewierrum dy't op de Schotanuskaart fan 1718 foarkomt. Twadde helte 19e iuw komt de pleats foar as *Zonderland* . It ûntstean fan de namme is net bekend. 

Epke Zonderland is in neisiet fan it laach dat hjir buorke.
Tessel Air

**Tessel Air** is in lytse Nederlânske loftfeartmaatskippij fêstige op it waadeilân Teksel. De maatskippij is tagelyk oprjochte mei Parasintrum Teksel en nau ferbûn mei it parasjutespringen. Neist parasjutespringen biedt Tessel Air ek rûnflechten, fleanlessen en reklameflechten oan.
Kristlik Biltsk Manljuskoar

It **Kristlik Biltsk Manljuskoar** (Nederlânsk en offisjeel: *Christelijk Bildts Mannenkoor*) is in Frysk koar op kristlike grûnslach út Sint-Anne. De feriening waard yn 1969 oprjochte en fierde sadwaande yn 2019 syn fyftichjierrich bestean. De leden komme net inkeld út Sint-Anne, mar ek út 'e oare doarpen fan It&nbsp;Bilt, en dêropta binne der guon dy't yn Minnertsgea, Hallum, Baaium en Bitgummole wenje. Om lid fan it koar te wurden, hoecht men net beslist kristlik te wêzen, en it rippertwaar fan it koar omfiemet behalven kristlike hymnen ek musicalferskes en moderne lieten.

## Skiednis
Op 1 febrewaris 1969 waard op inisjatyf fan in tal sangleafhawwers út Sint-Anne yn 'e doetiidske grifformearde tsjerke yn it doarp in sjongjûn organisearre mei in optreden fan it Seisbierrumer Manljuskoar. De bedoeling wie, om te sjen oft der genôch animo yn Sint-Anne en de oare doarpen fan It&nbsp;Bilt wie om in eigen manljuskoar op te rjochtsjen. Dyselde jûns noch joegen har njoggentjin manlju op, wat as mear as genôch beskôge waard om útein te setten. Sadwaande waard it Kristlik Biltsk Manljuskoar op 12&nbsp;febrewaris 1969 oprjochte. Dy jûns krigen alle njoggentjin leden de opdracht om der ien lid by te sykjen, sadat nei de simmerfakânsje begûn wurde koe mei rippetearjen. 

It is it fernijen wurdich dat seis fan 'e njoggentjin oprjochters anno 2019 noch altyd lid binne fan it koar. It hichtepunt berikte it Kristlik Biltsk Manljuskoar yn 'e 1970-er jierren, doe't der 75 leden wiene. Yn 2019 wiene der persiis 50 leden. It fyftichjierrich jubileum waard op sneon 9&nbsp;febrewaris 2019 fierd mei in sjongmiddei yn 'e Gideontsjerke yn Sint-Anne. De festiviteiten waarden sneins (de folgjende deis) beëinige mei in tanktsjinst yn itselde tsjerkegebou, dêr't njonken it koar sels ferskate muzikanten oan meiwurken.

## Keppelings om utens
*Offisjele webside fan it Kristlik Biltsk Manljuskoar
Johnny Lion

**Johnny Lion**, pseudonym fan **John van Leeuwarden** (De Haach, 4 july 1941 - Breda, 31 jannewaris 2019), wie in Nederlânsk sjonger en akteur. Hy wenne sûnt de jierren tachtich yn Breda.

## The Jumping Jewels
Yn 1959 foarme er mei in oatal skoalfreonen *Johnny & His Jewels*, letter omneamd yn *[[The Jumping Jewels]]*. Dy groep, formearre nei it foarbyld fan de rocker Cliff Richard, skoarde yn 1961 in nûmer-ienhit mei *Wheels* en hie dêrnei oant 1965 noch in protte súkses yn Nederlân.

## Solo

Yn dat jier gie Van Leeuwarden by de groep wei om as Nederlânsktalige solosjonger fierder te gean. Dat smiet him fuortendaliks de grutte hit *Sophietje* op, it Sweedske nûmer *Fröken Fräken* fan Thore Skogman op in Nederlânske tekst fan Gerrit den Braber en opdroegen oan syn freondinne en sakepartner Sophie van Kleef. It jier dêrnei skoarde er mei *Tjingeling* wer in hit en iepene er mei Van Kleef in kleanboetyk mei de namme *Sophie en Johnny*. Dy saak bestie oant sy yn 1969 út elkoar giene.
Nei *Tjingeling* slagge it him net en helje nochris in wiere hit. Wol krige er in fêst arranzjemint by it Sirkus Boltini, tegearre mei Rob de Nijs. Yn lettere jierren liet Lion út en troch as sjonger fan him hearre, ûnder mear mei de single *Alleen in Dallas*, dy't in beskieden hit waard, en mei it titelliet fan de film *[[Brandende liefde (film)|Brandende Liefde]]* út 1983. Op dy platen brûkte er de namme *John Lion*.

## Sjoernalistyk
Van Leeuwarden bleau nei syn sjongkarriêre wurkjen by Sirkus Boltini, no as perssjef. Letter skreau er ek kollums foar it wykblêd Panorama en makke yn 1995 foar dat blêd yn 'e mande mei Govert de Roos de rige *In bed met Johnny Lion*. Ek hat er as sjoernalist foar ferskate tydskriften en kranten wurke, en wie er ûnder oare tsien jier (2001-2011) haadredakteur fan it SENA Performers Magazine.

## Film
Johnny Lion hat ek akteur west yn de spylfilms *Liefdesbekentenissen* (1967), *Siberia* (1988) en yn *Van God Los* (2003). 

## De ein
Van Leeuwarden stoar yn de âldens fan 77 jier yn Breda. Hy wie al lange tiid siik en wie oanhelle mei longkanker en de Sykte fan Alzheimer.
Gerrit den Braber

**Gerrit den Braber** (Rotterdam, 23 maart 1929 – Blarikum, 3 maaie 1997) wie in Nederlânsk lietsjes- en tekstskriuwer. Ek hat er ferskaat oan radio- en telefyzjeprogramma's produsearre, regissearre en presintearre.

## Libben
Den Braber rjochte yn 1947 mei freonen de Rotterdamske sike-omrop RANO (=Radio Noord) op. Troch it meidwaan oan Minjon (*Miniatuur Jeugd Omroep Nederland*) kaam er yn 1955 yn tsjinst fan de AVRO op de ôfdieling Jeugdprogramma's fan Herman Broekhuizen. Oant 1965 fersoarge er berne-, jongerein- en amusemintsprogramma's. Bekend wie bygelyks it programma *Rooster*. Fan 1966 ôf wurke er by Phonogram Records as produsint en haad programmaburo. Letter wurke er ek noch in skoftke foar VNU yn Haarlim. Ienkear werom by de AVRO makke er ûnder mear  radioprogramma's. Bekend waard *De Burgemeester is jarig*.

Den Braber wie skieden en hy dêrnei in relaasje mei Thérèse Steinmetz. Hy en syn earste frou hiene trije bern. Den Braber stoar yn de âldens fan 68 jier oan de gefolgen fan in harsenynfarkt.

## Wurk
Kar-út:
* "Spiegelbeeld" (Willeke Alberti)
* "Morgen ben ik de bruid" (Willeke Alberti)
* "De glimlach van een kind" (Willy Alberti)
* "La mamma" (Corry Brokken)
* "Mijn gebed" (DC Lewis)
* "Sophietje" (zij dronk ranja met een rietje) (Johnny Lion)
* "Paradiso" (Anneke Grönloh)
* "De generaal" (Lenny Kuhr)
* "Aan de andere kant van de heuvels" (Liesbeth List)
* "Laat me alleen" (Rita Hovink)
* "Ritme van de regen" (Rob de Nijs)
* "Een roosje, m'n roosje" (Conny Vandenbos)
* "Sjakie van de hoek" (Conny Vandenbos)
* "Drie zomers lang" (Conny Vandenbos)
* "Toch ben je oma" (Louis Neefs)

Fierders hat er ûnder oaren de Nederlânske tekst fan *Hoi, [[Pippi Langkous]]* skreaun en ferskate lietsjes foar it Eurofyzjesjongfestival. De measte fan syn lietsjes binne yn it Nederlânsk. Den Braber skreau ek ûnder de skûlnammen Peter Cirkel en Lodewijk Post.

Yn 1975 ûntfong Den Braber in Gouden Harp. Der is ek in Rotterdamske priis nei him ferneamd, de Gerrit den Braber Muzepriis, in wurdearringspriis.

## Keppelingen om utens
*  Muzykensyklopedy.nl
*  Gerrit den Braber Muzepriis
Mei Inoar Ien (Drachtster Kompenije)

**Mei Inoar Ien** is in Fryske feriening op it mêd fan amateurtoaniel yn it doarp Drachtster Kompenije, yn 'e gemeente Smellingerlân. De organisaasje bestiet sûnt 1894 en is anno 2019 noch altyd sa libben as in hart.
__TOC__
## Skiednis
Yn 1894, doe't oeral yn Fryslân ferienings foar toaniel stifte waarden, rjochten ynwenners fan Drachtster Kompenije de toanielklub Eensgezindheid op. Njonken ien of twa toanielfoarstellings yn 't jier waarden de leden fan dy feriening ek oanfitere om harren te oefenjen yn 'e foardrachtskeunst. Dêrfan waarden yn dy tiid om 'e pear wiken útfierings holden, wêrby't sawol proaza as poëzij foardroegen waard. De earste jierren wiene de foardrachten en it toaniel alteast foar in part yn it Nederlânsk, mar neitiid waard wat langer wat faker Frysk brûkt, oant de Nederlânske taal alhiel yn ûnbrûk rekke. Dochs duorre it oant 1947 ear't besletten waard dat Eensgezindheid tenei Mei Inoar Ien hjitte moast.

Yn 'e midden fan 'e tweintichste iuw spile Mei Inoar Ien yn Kafee Aans. De kastlein helle dan de skudden tusken de taapkeamer en de huzinge wei, sadat der mear romte wie foar publyk. Doe't geandewei de 1960-er jierren de tillefyzje opkaam, bleaune de minsken lykwols fuort. Fan gefolgen wiene sokke jûnen foar it kafee net mear rendabel, en waard de toanielklub derút set. It leechsteande Gebouke fan 'e tsjerke, dêr't earder de pleatslike beukerskoalle fêstige west hie, waard doe it ûntwyk fan 'e toanielspilers. Se bouden der sels in poadium mei eigenmakke beljochting foar in budget fan frijwol neat. De spots makke men fan lege ferveblikken en de gerdinen wiene âlde kleden dy't by de foarsitter út in doaze op 'e souder kamen.

Nei ferrin fan in tal jierren rekke men útsjoen op 'e tillefyzje, en loeken de toanielfoarstellings wer mear folk. Mei hûndert man siet it Gebouke lykwols smoarfol. Doe't Kafee Aans troch in nije generaasje oernommen waard, mocht Mei Inoar Ien dêr wer weromkomme. Earder hie de kastlein it kafee kombinearre mei wat komelkerij, mar no waard fan 'e âlde skuorre in seal makke. Dêr wie lykwols gjin poadium; dat moasten de leden fan 'e toanielklub eltse kear sels opbouwe en wer ôfbrekke. Letter waarden praktikabels hierd fan De Lawei, yn Drachten. Ein jierren tachtich waard der in stik oan 'e seal boud; doe kaam der in fêst poadium, en ek in klaairomte. 

Doe't de Stichting Amateurtoaniel Fryslân (STAF) noch in 'kriich' (wedstryd) mei fiif ûnderskate klassen organisearre, draaide Mei Inoar Ien altyd mei yn ien fan 'e beide heechste klassen. Tsjintwurdich bringt Mei Inoar Ien noch altyd ienris yn 't jier in toanielstik op 'e planken, en dêrnjonken wurdt ek de saneamde 'kofjejûn' organisearre, wêrby't twa of trije koartere stikken fan ien bedriuw spile wurde. Dat wurdt dien troch de jeugdleden fan 'e toanielferiening en troch folwoeksenen foar wa't dat jiers gjin rol yn it 'grutte' toanielstik weilein is. Mei Inoar Ien hat nammentlik safolle leden (anno 2019 likernôch 40, plus sa'n 18 jeugdleden) dat net eltsenien elk jier spylje kin.

## Keppelings om utens
*Facebookside fan Mei Inoar Ien
Boekhannel Douma

**Boekhannel Douma** (Nederlânsk en offisjeel: *Boekhandel Douma*) wie in Fryske boekhannel yn Surhústerfean. It bedriuw bestie fan 1945 oant 2019. 

## Skiednis
Boekhannel Douma waard ein 1945 oprjochte troch de Surhústerfeanster boekferkeaper Douma. Begjin 1980-er jierren waard it bedriuw oernommen troch dy syn soan Joop Douma, dy't de boekhannel krapoan fjirtich jier dreau. Untlêzing, it feit dat de skoalbern tsjintwurdich harren stúdzjeboeken by grutte distributeurs oanskaffe en brekme oan in opfolger beklonken úteinlik it lot fan Boekhannel Douma. De winkel gie op 2&nbsp;febrewaris 2019 foargoed ticht. It wie tsjin dy tiid ien fan 'e lêsten fan syn soarte yn Fryslân: in selsstannige boekhannel sûnder webside.
The Killing Moon

* ''The Killing Moon'' (liet), in single fan 'e band Echo and the Bunnymen út 1984
* ''The Killing Moon'' (roman), in roman fan N.K. Jemisin út 2012
Klaas Kielstra

**Klaas Kielstra** (Drachten, 16 novimber 1963) is in Frysk VVD-politikus út Stiens.

## Politike karriêre
Kielstra wie fraksjefoarsitter foar de VVD yn de gemeenteried fan Ljouwerteradiel. Sûnt 2011 siet er foar dy partij yn de Provinsjale Steaten fan Fryslân. Nei't Aukje de Vries ophold as fraksjefoarsitter fan de VVD yn de Steaten, folge Kielstra har op. De Vries gie nei de Twadde Keamer.

### Kielstra as deputearre
Nei de Provinsjale ferkiezingen fan 2015, wêrby't Kielstra de listlûker fan e VVD wie, wie de VVD ien fan de partijen dy't meidie oan de ûnderhannelings foar in koälysje. Op 15 maaie waard it koälysje-akkoart presintearre. De VVD kaam yn de koälysje, mei CDA, FNP en SP. Kielstra waard de earste VVD'er yn de Deputearre Steaten fan Fryslân sûnt Ton Baas dêr fan 2003 oant 2007 yn siet. Kielstra krige yn syn portefúlje ûnder Bedriuwsfiering, Romtlike Untjouwing en Rekreaasje en Toerisme.

### Wêrom as fraksjefoarsitter

Kielstra wie listlûker foar de VVD by de Provinsjale ferkiezingen fan 20 maart 2019. De nûmer twa op de list, Avine Fokkens, hie op de ferkiezingsjûn by Omrop Fryslân al ferteld dat Kielstra net automatysk wer deputearre wurde soe, mocht de VVD yn it kolleezje komme.

Dat die bliken yn april, in moanne nei de ferkiezingen,: de oare Steateleden fan de VVD hiene mear fertrouwen yn Fokkens as deputearre. Kielstra naam har plak yn as fraksjefoarsitter yn de Steaten.
Oebele Brouwer

|
|-
|
|-
|}
**Oebele Feike Brouwer** (Snits, 15 febrewaris 1960) wie tusken 2019 en 2024 boargemaster fan de gemeente Achtkarspelen. Hy wie as boargemaster net oan in partij ferbûn. 

## Biografy
### Wurk by justysje
Foar't er boargemaster waard, wurke Brouwer 27 jier lang by justysje. Hy wurke ûnder oare by it Iepenbier Ministearje yn Ljouwert, foar de noardlike resjerzje yn Grins en it lanlik parket yn Rotterdam. By justysje hat Brouwer tal fan grutte saken meimakke, lykas de moardsaak-Baflo wêrby't in plysjeman ombrocht waard en de ûntfiering fan de 11-jierrige Lusanne van der Gun fan Aldeberkeap. De saak dy't Brouwer nei eigen sizzen benammen bybliuwe sil, is de moard op de Marianne Vaatstra fan De Westereen. Sy waard op 1 mei 1999 ombrocht yn in greide by Feankleaster. Brouwer wie yn de earste jierren parse-offisier.

### Boargemaster Achtkarspelen
Nei't Gerben Gerbrandy yn 2018 bekend makke op te hâlden as boargemaster fan Achtkarspelen, skreau de gemeente in iepen sollisitaasje út. Brouwer wie ien fan de persoanen dy't dêrop reagearre. Dat Brouwer sollisitearre, hie te krijen mei de profylskets. "Doe't ik dy seach, de skets fan de Ried en dy fan de ynwenners fan Achtkarspelen, doe tocht ik: ja, dit moat wêze. Se beskreaune in Fryske boargemaster mei bining, dy't tusken de minsken stiet."

Brouwer wennet net yn de gemeente, mar wol flakby: yn Eastermar yn 'e gemeente Tytsjerksteradiel.

Brouwer kundige yn 2024 syn fertrek oan as boargemaster fan Achtkarspelen. Op 30 jannewaris 2025 waard Brouwer opfolge troch Jouke Douwe de Vries. Sûnt 1 april 2025 is Brouwer strafrjochter yn Ljouwert. 

### Njonkenfunksjes
Oebele Brouwer sit yn de advysried fan de Afûk, is foarsitter fan de sylried fan de SKS en gastdosint oan de plysje-akademy.
Michiel Schrier

**Michiel Schrier** (Vlaardingen, 17 maaie 1972) is in Frysk SP-politikus út Drachtster Kompenije.

Schrier is ôfstudearre as sosjaal psycholooch. Hy hat lang yn it UMCG wurke op de ôfdieling ûntjouwingsneurology. Dêrnjonken is er bestjoerslid by de stifting Kat in Nood.

## Politike karriêre
Michiel Schrier hat sân jier lang riedslid foar de SP yn de gemeenteried fan Smellingerlân west. Yn april 2015 skode syn partij him nei foaren as deputearre. De SP sit mei CDA, FNP en VVD yn de koälysje. Kielstra waard de earste SP'er yn de Deputearre Steaten fan Fryslân. Yn syn portefúlje hat er Miljeu en hanthavening (ynklusyf de FUMO), Duorsume enerzjy (ynklusyf de Mynwet), Sosjaal belied en soarch, Fyts- en kuierbelied en Sport.

Schrier wie 2019 oant 2021 lid fan de Provinsjale Steaten fan Fryslân en wie SP-fraksjefoarsitter yn Fryslân en tagelyk SP-fraksjerfoarsitter yn Smellingerlân.

Schrier waard op 16 febrewaris 2021 troch de gemeenteried fan Flylân oanrekomandearre as boargemaster. Hy folge Tineke Schokker op en waard dêrmei de earste troch de Kroan boargemaster fan de SP. Op 10 maaie 2020 waard er ynstallearre mei bywêzen fan Arno Brok, de kommissaris fan de Kening yn Fryslân.

Schrier is boaske en hat trije bern. Hy hat oant syn boargemasterskip yn 'e Drachtster Kompenije wenne. Hy is ponghâlder fan 'e stifting *Kat in Nood*.

## Sjoch ek
* List fan boargemasters fan Flylân
Byzantynsk Manljuskoar Fryslân

It **Byzantynsk Manljuskoar Fryslân** (Nederlânsk en offisjeel: *Byzantijns Mannenkoor Friesland*) is in Frysk koar út Drachten. It waard yn 2004 oprjochte en telt anno 2019 24 leden, ôfkomstich út Fryslân, Grinslân en Drinte. Sûnt 2007 stiet it koar ûnder lieding fan diriginte Nana Tchikhinashvili, dy't hikke en tein is yn 'e Georgyske haadstêd Tbilisi en sûnt 1995 yn Nederlân wennet.

It rippertwaar fan it Byzantynsk Manljuskoar Fryslân bestiet foar it meastepart út liturgyske gesangen út 'e Eastersk-otterdokse tradysje, benammen dy fan 'e Russysk-Otterdokse Tsjerke. Dêropta bringt it koar ek folksferskes út East-Jeropa te'n gehoare. It Byzantynsk Manljuskoar Fryslân sjongt altyd *[[à capella]]*, om't neffens de Eastersk-otterdokse tradysje de lieten dy't songen wurde ûnder de earetsjinst in wjerklang wêze moatte fan it sjongen fan 'e ingels yn 'e himel (dy't gjin muzykynstruminten brûke). Foar de folksferskes giet soks net op, mar dêrfoar makket it koar likemin gebrûk fan ynstrumintele begelieding.

## Keppelings om utens
*Offisjele webside fan it Byzantynsk Manljuskoar Fryslân
Winiastate (Jouswier)

**Winistate** (ek 't Heech, Marhiem ) stie oan Winia's Reed op de himrik fan Jouswier. Dêr leine teffens twa ferhege stinsterreinen dy't tusken de 13e en 16e iuw datearre wurde. Beide terreinen waarden yn 1975 oanmerke foar ryksmonuminten. 
De Winia State wie ynearsten yn besit fan deselde eigeners as de Eernsmastate. It goed foel út elkoar doe't Tieth fan Meckema's oare soan, Julius, de state Winia urf. Hy wie boaske oan Auck Sickesdr fan Tjessens fan Holwert. Yn 1640 wie Winia besit fan Willem thoe Schwartzenberg en Hohenlansberg, in neef fan Fan Meckema. Yn 1728 wie Allard fan Boerum de eigener, grytman fan Ferwerderadiel. De state waard yn 1758 troch Wilhelmus Bergsma kocht, dy't yn 1728 ek Eernsmastate yn hannen krige hie. 

Hjoed-de-dei stiet der in kop-romp-pleats út de 19e iuw op it stee.

## Bewenners
* Tieth Meckema, 1511 teffens eigeneres fan Eernsmastate
* Pibo Meckema alias Eernsma, boaske Siouck Tiaerda. Soan:
* Feye fan Meckema, boaske (1) Ebel fan Unia en (2) Frou Heemstra. Soan:
* Julius Meckema
* bern fan Willem van Schwartzenberg silger, 1640
Sliep fan de siel

De **Sliep fan de siel**, ek wol **kristlik mortalisme** neamd, is in lear fan it kristendom dat deaden foarearst net nei de himel geane, mar yn it stof sliepe, oant de dei fan de Lêste Oardiel en de opstanning fan de deaden. It leauwen yn it sliepen fan de siel wurdt yn in tal restaurasjonistyske mienskippen, dêrûnder sândedeisadvintisten, dien.
In tal lieders fan de protstantske Reformaasje stipen ek it leauwen yn it sliepen fan de siel, dochs Jehannes Kalvyn stipe it lywols net. Hy kaam nettsjinsteande wol mei de útdrukking "sliep fan de siel" (*Psychopannychia*) op it mêd. Inkelde fertsjintwurdigers wiene ûnder oaren John Milton, Thomas Hobbes en Isaac Newton.
Doop fan Jezus

De **Doop fan Jezus** of de **Doop fan de Hear** is beskreaun yn de evangeeljes fan Mattéus, Markus en Lukas. It Evangeelje fan Jehannes neamt de doop net streekrjocht. Measte teologyske gelearden sjogge de doop fan Jezus troch Jehannes de Doper yn de rivier de Jordaan as in histoarysk foarfal dat njonken de krusiging fan Jezus as ien fan de foarfêste feiten oer him en brûke it faak as it úteinsetten fan de stúdzje oer de histoaryske Jezus.
De doop is yn de evangeeljes ien fan de fiif wichtichste foarfallen yn it libben fan Jezus, dêr't de oare foarfallen fan de Ferhearliking, Krusiging, Opstanning en Himelfeart binne. De measte kristlike tsjerken sjogge de doop as in wichtich barren en it grûnwurk foar de kristlike rite fan it dopen (Hannelingen 19:1-7).
Yn de Eastersk-Otterdokske tsjerken wurdt de doop fan Jezus op 6 jannewaris fierd, dêr't de datum fan neffens de Juliaanske kalinder oerien komt mei 19 jannewaris neffens de Gregoriaanske kalinder, as it feest fan de Trijekeningen. Yn de Roomsk-katolike, Anglikaanske, Luterske en inkelde oare westerske tsjerken wurdt it betocht op in dei yn de folgjende wike as it feest fan de "Dop fan de Hear". Yn de Roomsk-katolike tsjerke is de doop fan Jezus ien fan de Geheimen fan it Ljocht dat bytiden oan de Roazekrâns taheake wurdt.
Rienck Upckes fan Burmania

**Rienck Upckes fan Burmania**, († Ljouwert, 1494), wie in haadling út it laach Fan Burmania. 

Rienck Upckes wie de soan fan Upcke Riencks en Teth Keimpesdr fan Jongema. Hy waard begroeven yn Aldehou. Yn it stamboek wurdt hy Rienck fan Gratinga neamd. Hy wenne yn 1492 mei syn frou yn it Burmaniahûs yn Ljouwert en hiet doe Rienck fan Burmania. Rienck sluet him as Ljouwerter haadling oan by it bûn tusken Ljouwert en Grins fan 10 desimber 1492. Hy wie troud mei Eeck Tjaertsdr fan Burmania († Ljouwert, 1494), dochter fan Tjaert fan Hania en Bauck fan Burmania. Hja urf it Burmaniahûs yn Ljouwert fan har âlden. Neffens it Burmaniaboek soe hja in dochter wêze fan Douwe fan Burmania en Bauck Tjaertsdr fan Hania, mar neffens de *Genealogia Ayttana* wie hja in dochter fan Tjaert fan Hania/Burmania. Se krigen fiif bern: Tjaert fan Burmania, Douwe fan Burmania, Bauck Riencksdr fan Burmania († 7 desimber 1553), Upcke fan Burmania († 17 juny 1557) en Bocke fan Burmania (ek wol Bocke fan Gratinga neamd)
List fan boargemasters fan Raerderhim

Dit is in **list fan [[boargemaster]]s fan de eartiidske Fryske gemeente [[Raerderhim]]** oant dy gemeente op 1 jannewaris 1984 opgie yn de gemeente Boarnsterhim.

## Sjoch ek
* List fan grytmannen fan Raerderhim
* List fan boargemasters fan Boarnsterhim
Idzert fan Burmania (1655-1708)

**Idzert fan Burmania** (Ferwert, 25 oktober 1655 - dêre, 4 desimber 1708) wie in grytman út it laach Fan Burmania. Hy wie de soan fan Jarich fan Burmania en His fan Camstra.

## Biografy
Idzert waard op 29 april 1696 beneamd as grytman fan Raerderhim en op 14 maaie 1701 as grytman fan Ferwerderadiel oant syn ferstjerren yn 1708. Syn namme en dy fan syn frou steane op in Ferwerter sinnewizer út 1704.

Idzert troude op 25 jannewaris 1680 mei Teth Catharina fan Eysinga (doopt yn Wurdum op 25 oktober 1650, ferstoarn 4 jannewaris 1690). Hja wie in dochter fan Frans fan Eysinga en Aaltje fan Eysinga. Se krigen seis bern:

* Teth Juliana Maria fan Burmania, doopt yn Ferwert op 12 febrewaris 1682.
* Alegonda Catharina Teth fan Burmania, doopt yn Ferwert op 18 maart 1683, ferstoarn yn desimber 1721, begroeven yn Ljouwert.
* Jetscke Womela fan Burmania, doopt yn Ferwert op 20 july 1684.
* Anna Selia fan Burmania, doopt yn Ferwert op 14 juny 1685.
* Eduarda Lucia fan Burmania, doopt yn Ferwert op 23 maaie 1686.
* Jarich Julius fan Burmania, doopt yn Ferwerd op 8 april 1688.
Nei it ferstjerren fan syn earste frou boaske Idzert yn 1694 Anna Doedt fan Schwartzenberg en Hohenlansberg (1668 - 24 augustus 1714) in dochter fan George Wilco fan Schwartzenberg en Hohenlansberg en Helena Maria fan Schwartzenberg. Anna wie widdo fan Hobbe fan Aylva (1645-1792) soan fan Ulbe fan Aylva en Hylck fan Lycklema.
Ut dit houlik fan Idzert en Anna kamen fiif bern
* Hiske Helena fan Burmania, doopt yn Ferwerd op 20 jannewaris 1695.
* Jarich George fan Burmania, doopt yn Ferwert op 2 desimber 1695, ferstoarn yn Eanjum op 17 desimber 1757. Jarich waard riedshear by it Hof fan Fryslân en grytman.
* Susanna Gratiana fan Burmania, doopt yn Ferwert op 2 desimber 1695.
* Gemme Onuphrius fan Burmania, doopt yn Ferwert op 3 jannewaris 1697, ferstoarn yn 1713.
* Idzert Hobbe fan Burmania, doopt yn Ferwert op 23 oktober 1698
Idzert fan Burmania (1594-1632)

**Idzert fan Burmania** (17 septimber 1594 - 5 desimber 1632) wie in grytman út it laach Fan Burmania. 

Hy wie de soan fan Sjuck fan Burmania en Cnier fan Douma. Idzert waard yn Britsum begroeven.

Op 6 febrewaris 1613 wurdt hy neamd as studint yn Frjentsjer as *Edsardus à Burmania*. Fan 1622 oant 1632 wie hy grytman fan It Bilt. Syn namme stiet op de klok fan Dronryp. 
Idzert troude op 2 septimber 1620 yn Bitgum mei Suzanna fan Schwartzenberg en Hohenlansberg († 25 july 1624) in dochter fan George Wolfgang fan Schwartzenberg Hohenlansberg en Doedt fan Holdinga. Nei it ferstjerren fan syn earste frou wertroude Idzert op 11 juny 1626 mei Jel fan Cammingha ( ± 1610 - 21 febrewaris 1635), dochter fan Jarich fan Cammingha en Jetscke fan Mockema.

Ut dit twadde houlik kamen twa bern:
* Jarich fan Burmania.
* Suzanna Idzertsdr fan Burmania, berne 1629, ferstoarn yn Ljouwert op 2 jannewaris 1691. Se waard  begroeven yn Waaksens op 14 jannewaris 1691.
Douwe fan Burmania

**Douwe fan Burmania** († Ferwert 1551) wie in grytman út it laach Fan Burmania. Hy wie de soan fan Rienck Upckes fan Burmania en Eeck Tjaertsdochter fan Burmania.
 
Op 9 july 1504 tekene Douwe Bourmania it reversaalbrief, mei 't namme fan syn broer Bocke en syn styfsoan Laes fan Harinxma. As *Douwe Burmanye* stiet hy op 5 jannewaris 1505 op de list fan eallju út Frjentsjerteradiel. Fan 1511/1512 wie hy grytman fan Wûnseradiel en wenne doe yn Hichtum, mar fan 1520 oant 1529 waard hy grytman fan Ferwerderadiel. Hy hie besittings yn Hallum, Marrum, Nijtsjerk, mar ek yn Stiens en Ferwert, dy't yn 1511 eigendom wiene fan Gemme Herjuwsma.

## Rjochtsaken
Douwe moast meardere kearen foar it rjocht. Yn 1515 is hy as Douwe Burmania by de hearskippen dy't Karel V huldigje (list Thabor en list Winsemius). Yn 1538 prosedearre syn broer Tjaert tsjin him om in stik lân yn Feinsum. Op 20 desimber wurdt tsjin him en syn frou Saepcke prosedearre oangeande de oerdracht fan harren hûs yn Ljouwert. Yn 1539 waard hy dage út namme fan syn bern by syn eardere frou Ath en in pear moanne letter yn datselde jier wie der in proses tsjin Douwe en syn frou Saepck.

## Houliken
### Ath Piersdr Bonninga fan Sjaerda
Douwe troude mei Ath Piersdr Bonninga fan Sjaerda († 14 septimber 1522) in dochter fan Pier Bonninga fan Sjaerda en Tryn Lollesdr fan Ockinga.
Doe't har broer Tsjomme ferstoar makken har soannen en Jancke fan Douma út namme fan har dochter Mary mei oanspraak op de erfenis. Ath wie widdo fan Laes fan Harinxma († 1495), soan fan Haring fan Harinxma en Popck Riencksdr fan Popma. Yn 1511 hie Ath, frou fan Douwe fan Burmania, mandélich besit yn Heech mei Douwe fan Harinxma.
 
Ut it houlik fan Douwe en Ath:
*  Rienck fan Burmania († 10 jannewaris 1541). Hy wurdt neamd as *Renicus à Burmania* yn 1530 studint yn Bourges. Dr.Rienck wie riedshear by it Hof fan Fryslân fan 1537-1541.
* Mary fan Burmania († nei 1557)
* Pier fan Burmania († 1545/1557)
* Here fan Burmania
* Erasmus fan Burmania († Leuven 1538)
### Saepck fan Ydsma
Douwe wertroude yn 1524 mei Saepck fan Ydsma, († 17 febrewaris 1570), dochter fan Werp fan Ydsma en Frou fan Juwsma. Saepck die op 8 july 1534 in fersyk oan Margareta fan Eastenryk om rehabilitaasje foar har en har bern doe't hja mei Burmania trouwe soe. It earewerstel barde om't har eardere man Herjuwsma yn 1512 ûnthalze wie fanwege lânferrie. Ek neffens it "Dootboeck" wie hja fjouwer kear troud en moat hja dus grif foar 1490 berne wêze. Saepck wie widdo fan Taco fan Aebinga (†1511), soan fan Douwe fan Aebinga en Ael Sippesdochter fan Heemstra. Sipk wie widdo fan Jemme Herjuwsma, ferstoarn yn Ljouwert op 16 novimber 1512. Saepck wie ek widdo fan Sybren Jeppes fan Stenstera, ferstoarn 1521/1525, soan fan Jeppe fan Stenstera en Eeth Ndr.
 
Ut it houlik fan Douwe en Saepck:
* Gemme fan Burmania (berne ± 1524)
* Ath fan Burmania († 1543/1557)
Rienk fan Burmania

**Rienck fan Burmania** († 1645) wie in grytman út it laach Fan Burmania. Rienck wie in soan fan Gemme fan Burmania, út dy syn twadde houlik, mei Jel fan Aylva († 22 april 1613).

Op 22 desimber 1581 waard Rienck ûnder de namme *Regnerus Burmange* studint oan de Universiteit fan Leien. Op 4 juny 1590 wie hy studint yn Marburg.
Rienck fan Burmania wenne mei syn frou yn Ferwert en wie grytman fan Ferwerderadiel fan 1614 oant 1636. 

Syn namme stiet op in sinnewizer yn Ferwert út 1640.
 
Rienck boaske syn nicht Ulbet fan Aylva (†Ferwert, 1637) in dochter fan Ulbe fan Aylva en Saepck fan Wynia.
Doecke Martena fan Burmania

**Doecke (Duco) Martena fan Burmania** (Koarnjum, 1627 - Ysbrechtum, 14 desimber 1692) wie in grytman út it laach Fan Burmania. Doecke wie in soan fan Sjuck fan Burmania en Catharina Evertsdr Entens fan Menthada.
 
Under de namme *Duco Martna a Burmania* waard hy op 21 novimber 1644 studint oan de Universiteit fan Frjentsjer. Op 22 jannewaris 1647 waard hy grytman fan Wymbritseradiel, yn 1671 joech er dat amt oer. Neidat er earst yn Snits wenne hie wenne er yn Koarnjum op Martenastate en letter op Epemastate yn Ysbrechtum.

By syn doop yn Koarnjum krige er fan syn âlden *Martena* as tanamme omt it laach Martena útstoarn wie. Syn namme en dy fan syn frou kamen yn 1664 op de tsjerkeklok fan Ypekolsgea. Op it grêfmonumint yn Ysbrechtum steane de 16 kertieren fan syn betoerpake en beppe, nammentlik Burmania x Ydsma, Aylva x Thema, Douma x Burmania, Hottinga x Martena, Enthens x Dulcken, Panser x Canter, Martena x Camstra, Oenema x Wyboltsma.

Doeke wie troud mei Edwert Gerroltsdochter fan Juckema, ek Eduarda. Hja waard berne yn 1627 as dochter fan Gerrolt fan Juckema en Tieth fan Douma. Se krigen nei har ferstjerren yn Ljouwert op 3 febrewaris 1682 in grêfmonumint yn de tsjerke. Har namme en dy fan har man waarden yn 1647 op de tsjerkeklok fan Abbegea set, mei as fermelding dat se doe beide tweintich jier âld wiene. 
Op it grêfmonumint yn Ysbrechtum steane de 16 kertieren fan har betoerpake en beppe, nammentlik Juckema x Mockema, Roorda x Galama, Cammingha x Herema, Ockinga x Roorda, Douma x Camstra, Starkenborgh x Caters, Douma x Burmania, Burmania x Stenstera.

## Neiteam
Ut dit houlik kamen: 
*  Titia fan Burmania, doopt yn Ljouwert op 1 desimber 1647, ferstoarn op 22 novimber 1685. Se waard op de leeftyd fan 38 jier begroeven yn Westernijtsjerk. Har namme en dy fan har man waarden op 18 april 1675 op in jûnsmielbeker yn de tsjerke fan Westernijtsjerk settten. Se troude mei Binnert Heringa fan Groustins, riedshear by it Hof fan Fryslân en grytman fan Ferwerderadiel (1672-1679). Hy wenne op Jeppemastate yn Westernijtsjerk.
* Knier fan Burmania, doopt yn Snits op 3 oktober 1649.
* Ruurd Gerrolt Juckema fan Burmania (Snits, 26 febrewaris 1651).
* Sjuck Gerrolt Juckema fan Burmania, doopt yn Koarnjum op 19 april 1652
* Teake (Taco) fan Burmania (9 oktober 1653 1705). Teake wie legerkaptein en grytman fan Doanjewerstâl fan 1688-1705.
* Doeke (Duco) fan Burmania, doopt yn Ljouwert op 15 febrewaris 1656
* Bartholt Idzert fan Burmania (1657-1675)
* Helena fan Burmania, doopt yn Koarnjum op 6 maart 1659.
* Frouck fan Burmania (1660-1702). Frouck troude mei Willem Ernstes fan Haren (1655-1728)
Boston Celtics

De **Boston Celtics** is in basketbalteam yn de National Basketball Association. De klup komt út Boston, Massachusetts. Se binne 17 kear kampioen wurden yn de NBA, in rekôr. De Celtics spylje har thúswedstriden yn de TD Garden. 

## Skiednis

De Boston Celtics waarden oprjochte yn 1946 en hearden by de earste acht teams yn de NBA. Nei in pear drege jierren yn it begjin, waard de yntusken legindaryske Red Auerbach de coach fan de Celtics.

### Earste hegemony

Tusken 1957 en 1969 dominearren de Celtics fan Auerbach de NBA. Fan '59 oant '66 wûnen de Celtics acht titels op rige, wêrby't se ferskate kearen fan de grutte rivaal wûnen: de Los Angeles Lakers. Uteinlik pakten de Celtics alve titels tusken 1957 en 1969. Yn dy hiele perioade spile Bill Russell by de klup. Hy hat dus ek alve titels as spiler en dat is in rekôr. Oare wichtige spilers foar de Celtics wiene doe Bob Cousy, K.C. Jones en Sam Jones.

Nei it seizoen 1969/1970 hold Russell op en dêrmei einige ek de hegemony fan de Celtics.

### Werom oan de top

Dochs duorre it net lang foar't de Celtics wer meidiene om de NBA-titel. Mei ûnder oare Dave Cowens en John Havlicek wie Boston gau werom yn de play-offs. Sa dominant as yn de jierren 60 wie de ploech in desennium letter net, mar Celtics waard wol twa kear kampioen. Havlicek waard de spiler dy't yn syn karriêre de measte punten punten makke hat foar de Celtics. Hy naam ôfskied yn 1978.

Dêrnei kamen de jierren 80 en dy stiene yn it ramt fan de rivaliteit tusken de Celtics en de Lakers. Fan 1980 oant en mei 1988 pakten de twa rivalen acht fan de njoggen titels, al stiene se 'mar' trije kear tsjinoerinoar yn de finale. By de Celtics wie Larry Bird de tige populêre topspiler dy't de klup werombrocht oan de top. Hy waard yn 1984, '85 en '86 útroppen ta bêste spiler yn de NBA. Mei oare superstjerren as Robert Parish en Kevin McHale wûnen de Celtics trije titels yn it desennium.

### "Big Three" pakke 17e titel

Dêrnei moasten de fans fan de Celtics lang wachtsje op in nij kampioenskip. Mar foar it seizoen 2007/2008 kamen Kevin Garnett en Ray Allen by de Celtics. Sy foarmen mei Paul Pierce, dy't der al siet, de "Big Three". Yn it earste seizoen waarden se direkt kampioen, 22 jier nei de lêste titel. Opnij dienen se dat troch yn de finalerige te winnen fan de Lakers: 4-2. It wie de 17e en oant no ta de lêste titel foar de Celtics. Twa jier letter hellen de Celtics noch wol in kear de finale. De titel gie doe lykwols nei de Lakers.

Yn 2012 wie it dien mei de 'grutte trije', want Ray Allen ferhuze nei Miami Heat, dat yn dy perioade mei stjerren as LeBron James en Dwyane Wade in grutte rivaal wie fan de Celtics.

### Weropbou

In jier nei't Allen fuortgie, naam Boston ek ôfskied fan Pierce en Garnett. Doe begûn wer in minder suksefolle perioade, mar stadichoan bouden de Celtics wer oan in team dat meidwaan koe om de titel. Yn 2018 wiene de Celtics mei coach Brad Stevens tichteby de NBA-finale, mar yn de finale fan de Eastern Conference wiene de Cleveland Cavaliers, dêr't LeBron James yntusken spile, te sterk.

## Keppeling om utens

* De offisjele side fan Celtics ( Ingelsk )
Hobbe fan Burmania

**Hobbe fan Burmania** (doopt yn Ljouwert op 25 febrewaris 1705 - dêre, 12 febrewaris 1765) wie in grytman út it laach Fan Burmania.

Hobbe wie in soan fan Ulbe fan Burmania en Anna Maria fan Sminia. Hy wie grytman fan Ljouwerteradiel fan 23 july 1721 oant syn dea yn 1765.
Hy gie op 25 jannewaris 1732 yn Ljouwert yn ûndertrou en boaske dêr op 3 febrewaris 1732 yn de Jakobinertsjerke mei Helena Emerentia Lucia fan Unia. Sy wie doopt yn Ljouwert op 14 oktober 1712 en stoar op 21 april 1743 en waard te hôf brocht yn Huzum. Se wie in dochter fan Jelte fan Unia (ek: *Julius*) en Helena Maria fan Aylva.
 
## Neiteam
Bern fan Ulbe en Anna:
* Anna Maria fan Burmania (1733-1765)
* Helena Maria fan Burmania, berne yn Ljouwert op 8 maart 1734 en jong ferstoarn.
* Juliana Helena fan Burmania, berne yn Ljouwert op 26 juny 1735 en jong ferstoarn.
* Ulbe fan Burmania (Ljouwert, 15 septimber 1737 - Eanjum, 18 augustus 1816) grytman fan Ljouwerteradiel (1765-1795) 
* Julius fan Burmania, jong ferstoarn
* Julius Hobbe Unia fan Burmania (Huzum, 6 septimber 1739 - Eanjum, 31 maart 1798), grytman fan Eastdongeradiel fan 1762-1795.
* Freark (Frederick) Hobbe fan Burmania (Huzum, 9 novimber 1740 - 26 septimber 1794), abbekaat 
* Idzert fan Burmania, jong ferstoarn
* Helena Maria fan Burmania, jong ferstoarn.
Ulbe fan Burmania

**Ulbe fan Burmania** (Ljouwert, 15 septimber 1737 - Eanjum, 18 augustus 1816) wie in neisiet út it laach Fan Burmania. Hy wie fan 12 maart 1765 oant 1795 grytman fan Ljouwerteradiel. 

Op 26 jannewaris 1766 troude er yn de Jakobinertsjerke fan Ljouwert mei Maria Libara fan Haarsma (Ljouwert, 27 desimber 1740 - dêre, 12 oktober 1783). Hja wie in dochter fan Hans Hendrik fan Haarsma en Isabella Boreel. Harren beide bern ferstoarnen foar 1814.
Triomfkrús

In **Triomfkrús** is in monumintaal krús dat tradisjoneel foar it koer fan in katolike (mar ek lutherske) tsjerken ûnder de triomfbôge stiet of hinget. It begryp "triomf" ferwiisd yn dizze kontekst nei de oerwinning fan de opstiene Heare op de dea.

Eartiids stie it krús fakentiden op in doksaal, dat it koer fan it tsjerkeskip skiede. Ek komt it foar dat it triomfkrús op in balke of stange stiet (de triomfbalke), fakentiden beselskippe fan de bylden fan Marije en Jehannes de Evangelist, of ienfâldich oan in keatling of in koarde hinget.

It triomfkrús is hast altiten moai fersierd en fakentiden binne it wiere keunstwurken.
Triomfbôge (tsjerke)

De **triomfbôge** of **koerbôge** is yn âldere tsjerkegebouwen de bôge fan de iepening yn de muorre, dy't dwers op de grins fan it tsjerkeskip of de krusing en it koer stiet. Yn midsiuwske tsjerken waard dy muorre faak beskildere mei fresko's. By katolike, lutherske en anglikaanske tsjerken hinget of stiet yn de bôge op in triomfbalke fakentiden it saneamde triomfkrús. 
 
As in tsjerke gjin koer hat, dan hjit de bôge fan de healkoepelige apsis de apsisbôge.
Nachtmiel

It **Nachtmiel** is yn de protestantske tsjerken ien fan de twa sakraminten, dêrfan't de oare de doop is. Under it Nachtmiel wurdt it lijen en stjerren fan Jezus Kristus betocht troch it iten fan brea en it drinken fan wyn. It Nachtmiel liket op de Eucharisty yn de Roomsk-katolike tsjerke, mar der binne wichtige ferskillen en opfettingen oer it ritueel.

## Skiednis
Kristenen leauwe dat it Nachtmiel troch Jezus ynsteld waard op de jûn dat er troch syn dissipel Judas ferret waard en dêrnei oppakt en ûnderfrege waard troch de Sanhedrin. Hy iet, neffens protestantske opfetting, tegearre mei syn dissipels gewoan ûnsuorre brea en dronk gewoane wyn en fertelde harren it tenei dwaan te bliuwen om him te betinken. Neffens de protestantske opfetting hie it mear in symboalysk doel. It fieren mei brea en wyn waard ornaris dien yn ierkristlike mienskippen by gearkomsten en letter yn tsjerketsjinsten. Yn dy earste gemeenten foarme it Nachtmiel, neffens protestantske opfetting in part fan in gruttere miel.

## Ynhâld
It fieren fan it Nachtmiel is foar dyjingen dy't belidenis fan harren leauwen yn Jezus Kristus, dy't troch syn dea en opstanning harren fan harren sûnden rêden hie, dien hawwe foar God en Syn gemeente. It Nachtmiel jout in ferbining mei God en oare leauwigen. Yn de measte protestantske tsjerken, sa as yn de herfoarme en grifformearre tsjerken wurdt ornaris meidien nei't men in iepenbiere belidenis yn it leauwe ôflein hat. Yn oare tsjerken kin in elts dy't meidwaan wol, meidwaan. It Nachtmiel wurdt gauris dien mei it dêrfoar ornearre nachtmielguod, sa as bygelyks in nachtmieltsjelk.

## Sjoch ek
*Lêste Nachtmiel
Marije

*Marije (famkesnamme)

Oare betsjuttings binne:
*Marije (mem fan Jezus), de mem fan Jezus
*Marije Magdalena, in Bibelsk persoan út it Nije Testamint 
*Marije fan Betanië, in Bibelsk persoan út it Nije Testamint
*Marije (frou fan Kleopas), in Bibelsk persoan út it Nije Testamint
*Marije I fan Skotlân, keninginne fan Skotlân
*Marije I fan Ingelân, keninginne fan Ingelân
*Marije fan Bruce, Skotsk ealfrouwe
*Marije Tudor, hat ferskate betsjuttings
*Marije Stuart, hat ferskate betsjuttings